Cuneiform Tablet Prague I 433
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na šu-{d}EN.LÍL ù šu-a-nim qí-bi-ma um-ma a-šur-na-da-ma ta-áš-pu-ra-nim um-ma a-tù-nu-ma a-na 10 u₄-me wa-ṣí-ú ša a-lim{ki} ú-ṣí-ú a-na ší-a-tí KÙ.BABBAR ú-lá ú-šé-bi₄-lam um-ma a-na-ku-ma KÙ.BABBAR e i-ni-id-a-ni šu-ma lá-ma lá uṣ-ú i ba-áb wa-ṣa-i-šu-nu a-ṣé-er 10 ma-na KÙ.BABBAR ša la-qé-pu-um ub-lá-ku-nu-tí-ni ù 10 ma-na KÙ.BABBAR a-ma-kam a-na ṣí-ib-tim li-iq-a-ma ni-is-ḫa-sú ù ša-du-a-sú i-na ša DUMU i-dí-sú-en id-a-ma a-na um-mì-a-ni-a ù ša ki-ma i-a-tí lu-ub-lu ù ṭup-pá-am lu-up-ta ù a-tù-nu ší-ma-am ša ba-lá-ṭí-šu ša-ma-šum šu-ma KÙ.BABBAR ta-al-té-eq-a-nim i-na wa-ṣí-im pá-ni-im-ma té-er-ta-ak-nu li-li-kam-ma KÙ.BABBAR lu-šé-bi₄-lá-ku-nu-tí i-na ṭup-pì-šu-nu šu-be-lúm ù kà-ri-a um-ma šu-nu-ma 1 ma-na LÁ 3 GÍN KÙ.BABBAR šu-be-lúm a-na li-bi₄ ša TÚG.ḪI-tí-kà i-dí-a-ma ṭup-pu-šu ša šu-be-lim na-áš-ú-ni-ku-nu-tí ša 0.5 ma-na a-na li-bi₄ ša TÚG-tí-a i-dí-ú 0.33333 ma-na 7 GÍN KÙ.BABBAR šu-be-lúm ša ú-ra-ki-sú-ni li-iš-qú-lá-ku-nu-tí šu-ma lá i-ša-qá-lá-ku-nu-tí ṭup-pu-šu iš-tí-ku-nu li-ib-ší ù 10 GÍN ší-ta-at KÙ.BABBAR-pì-a ša iš-pu-ru-ni-ni li-dí-nu-ni-ku-nu-tí ù KÙ.BABBAR ša DUMU i-dí-sú-en₆ iš-qú-lu <gap> <big_gap> ra ILLAT-tim <big_gap> a-šur-be-el-a-wa-tim <big_gap> <gap>-<gap> mu-tí-a <big_gap> li-iq-bi₄-a-ku-nu-tí